Publication: Magyar Közlöny
Issue: MK-2010-1 (Year: 2010, Number: 1)
Era: contemporary
Section: „3. számú melléklet a 17/2004. (V. 20.) OM rendelethez
Paragraph Index: 1639

4. A TANULÁSMÓDSZERTAN EREDMÉNYES TANÍTÁSÁNAK FELTÉTELRENDSZERE A tanulásmódszertan tantárgyszerű megjelenésével a tanulás tudatosan és átgondoltan tanítható az alábbiak figyelembevételével: x A tanulásmódszertant tanító tanár jó beszélgetőtársnak, oldó személyiségnek kell lennie, aki tisztában van a tanulási gátlások kialakulásának folyamával, és képes azokat oldani. Ő maga is kellő ritmusban él, idejével jól gazdálkodik, így hitelesen képes a gyerekek szokásrendszerét kedvezően alakítani. Ismeri a tanuláslélektan megállapításait, ismeri a képességfejlesztő pedagógia elveit és gyakorlatát, így tudja azt is, mennyi gyakorlás szükséges egy-egy képesség, készség megszerzéséhez, és biztosítja, hogy a gyakorláshoz nélkülözhetetlen idő rendelkezésre álljon a tanítási órák keretén belül is. Kellő tanításmódszertani tapasztalattal rendelkezik ahhoz, hogy változatos munkaformákban tegye elevenné a foglalkozásokat. x Nem tekinthető megfelelő gyakorlatnak, ha a tanulásmódszertan abban az értelemben válik tantárggyá, hogy elkülönül a többi tantárgytól, vagyis ha a gyerekek a szaktárgyak tanítási óráin nem kapnak megerősítéseket és gyakorlási időt, ha nem érzik azt, hogy valóban szükségük van azokra a képességekre, amelyeknek alapjait a tanulásmódszertan órákon kapják meg. x Nem tekinthető megfelelő gyakorlatnak, ha a tanulásmódszertan tanítására kis intenzitással, elaprózva, kellő súly és tartós motiváció nélkül, heti 1-2 órában kerül sor, ha a folyamatok megszakadnak, ha nem jut el a gyerekeket a megtapasztalt sikerig, hogy érezzék, érdemes erőfeszítéseket tenniük. x Nem javasolt, hogy túlságosan nagyok legyenek a csoportok, ahhoz, hogy a személyesség jellemzővé válhasson, ha nincs reális lehetősége minden gyereknek a megszólalásra, a szereplésre, ha elbújhatnak. x Nem megfelelő, ha a józan ész, a gyermeki természet és a jó praxis kívánalmaira, hanem külsőséges elvárásokra, sablonos megoldásokra, átgondolatlan tantervre épül fel tanulás módszertani tevékenység.

Source: https://magyarkozlony.hu/hivatalos-lapok/7329b4f3e9e299090f09eb5f8d4d93e3e0bd4498/dokumentumok/7a31f587703ba0815b40a53569b4bf7f7e834456/letoltes